Peuter (2) verdrink by huis aan Oos-RandArgieffoto ŉ Tweejarige kind het Maandag by ŉ woonhuis in Kempton Park, oos van Johannesburg, verdrink. Russel Meiring, ER24-woordvoerder, sê die dogtertjie se voog het die nooddienste glo Maandag omstreeks 16:30 gebel nadat sy haar oomblikke vroeër in die water sien dryf het. Volgens Meiring het die nooddienste die gesin, wat op pad was om die peuter na die hospitaal te haas, op die hoek van Monumentlaan, ŉ kort afstand van die hospitaal, ontmoet om dringende mediese behandeling toe te pas. “Die dogtertjie het geen tekens van lewe getoon nadat paramedici haar ondersoek het nie,” sê Meiring. Hy sê paramedici het kardiopulmonêre resussitasie toegepas en die dogtertjie met lewensondersteunende middels behandel voordat sy na die hospitaal geneem is. “Die kind het geen tekens van lewe getoon nie en is dood verklaar,” sê hy. Meiring sê plaaslike polisieowerhede het ŉ ondersoek begin.